**N á v r h**

**VŠEOBECNE ZÁVÄZNÉ NARIADENIE**

**č...............**

**o pravidlách času predaja a času prevádzky služieb na území Obce Zálesie**

Obecné zastupiteľstvo obce Zálesie podľa § 6 ods. 1 zákona č. 369/1990 Zb. o obecnom zriadení v znení neskorších predpisov vydáva toto všeobecne záväzné nariadenie (ďalej len „VZN“), o pravidlách času predaja v obchode a času prevádzky služieb na území obce Zálesie.

**Prvá časť**

**Čl. 1**

**Úvodné ustanovenia**

(1) Toto všeobecne záväzné nariadenie určuje pravidlá času predaja v obchode a času prevádzky služieb (ďalej len „prevádzková doba“) v prevádzkárňach zriadených na území obce Zálesie subjektmi oprávnenými na podnikanie.

„(2) Toto VZN sa vzťahuje na všetky prevádzkarne obchodu a služieb a prevádzkarne výrobných živností zriadených na území obce Zálesie, s výnimkou prevádzkarní, v ktorých prevádzkovú dobu schvaľuje iný orgán v zmysle osobitných predpisov.

**Čl. 2**

**Základné pojmy**

(1) Prevádzková doba je časovo ohraničená časť dňa, počas ktorej je v prevádzkarni vykonávaná hlavná časť podnikateľskej činnosti a prevádzkareň je sprístupnená verejnosti, t.j. v prevádzkarni sa vykonáva predaj tovaru alebo sú poskytované služby.

(2) Prevádzkarňou na účely tohto VZN je priestor, v ktorom sa uskutočňuje určitá podnikateľská činnosť a na ktorý bolo príslušným stavebným úradom vydané právoplatné rozhodnutie o účele užívania na obchod a služby, príp. na predaj konkrétne určeného sortimentu tovaru alebo konkrétny druh služieb podľa osobitného predpisu.

(3) Prevádzkarňou s pohostinskou činnosťou sa pre účely tohto VZN rozumie reštaurácia, bar, pub, krčma, pohostinstvo, bufet, cukráreň, rýchle občerstvenie a ďalšie prevádzkarne podobného charakteru, kde sa predávajú jedlá a nápoje na priamu konzumáciu na mieste, vrátane predaja polotovarov alebo doplnkového tovaru.

(4) Podnikateľom je osoba zapísaná v obchodnom registri, osoba podnikajúca na základe živnostenského oprávnenia, osoba podnikajúca na základe iného ako živnostenského oprávnenia podľa osobitných predpisov, fyzická osoba, ktorá vykonáva poľnohospodársku výrobu a je zapísaná do evidencie podľa osobitného predpisu.

(5) Prevádzkovateľom prevádzkarne je podnikateľ, ktorý v prevádzkarni vykonáva podnikateľskú činnosť predajom tovaru alebo poskytovaním služieb.

(6) Služby osobitného charakteru sa pre účely tohto VZN rozumejú služby osobného charakteru (kaderníctvo, kozmetika, manikúra, pedikúra, nechtový dizajn, holičstvo), služby zabezpečujúce rekondíciu a regeneráciu (fitnes štúdio, aerobic, slender centrum, posilňovňa, spinning, sauna, masáže, solárium, vírivka, bazén), služby cestovnej kancelárie (agentúry), služby realitnej kancelárie (agentúry), služby čistiarne, služby práčovne – zberne šatstva a bielizne, služby požičovne (nosičov, šiat, motorových vozidiel, náradia, športového vybavenia), služby záložne a prípadne iné obdobné služby rovnakého charakteru.

(7) Všeobecná prevádzková doba je časové rozpätie, kedy je vykonávaná podnikateľská činnosť v prevádzkach obchodu a služieb.

(8) Exteriérové sedenie pre účely tohto VZN je sezónne rozšírenie odbytovej plochy zariadení reštauračného, kaviarenského, pohostinského alebo cukrárenského charakteru zriadených pred prevádzkarňami, ktoré je súčasťou prevádzkarne.

**Čl. 3**

**Všeobecné ustanovenia**

(1) Podmienky predaja výrobkov a poskytovania služieb na trhových miestach na území obce Zálesie ambulantný predaj sú upravené príslušnými VZN. Vlastníctvo nehnuteľnosti neoprávňuje príslušného vlastníka k povoleniu ambulantného predaja.

(2) Hazardné hry môžu byť prevádzkované prevádzkovateľom iba pri dodržaní podmienok prevádzkovania hazardných hier a ostatných povinností ustanovených zákonom č. 171/2005 Z. z. o hazardných hrách v znení neskorších predpisov, podmienok určených v licencii, ustanovení bezpečnostného projektu a ustanovení herného plánu.

**Čl. 4**

**Základné povinnosti podnikateľov**

(1) Prevádzkareň musí byť označená obchodným menom a sídlom resp. miestom podnikania prevádzkovateľa, ku ktorému sa môže pripojiť názov prevádzkarne alebo iné rozlišujúce označenie; na vhodnom a trvale viditeľnom mieste musí byť uvedené meno a priezvisko osoby zodpovednej za činnosť prevádzkarne, prevádzková doba a kategória a trieda ak ide o ubytovacie zariadenie.

(2) Prevádzkovateľ je povinný dodržiavať ustanovenia všeobecne záväzných právnych predpisov vrátane VZN Obce Zálesie, ako aj dodržiavať prevádzkovú dobu určenú týmto VZN; činnosť prevádzkarne musí byť zabezpečená tak, aby sa po určenej prevádzkovej dobe nezdržiavali hostia v priestoroch prevádzkarne.

(3) Prevádzkovateľ písomne ohlási obci prevádzkovú dobu prevádzkarne, alebo zmenu prevádzkovej doby prevádzkarne najmenej päť dní pred otvorením prevádzkarne alebo uskutočnením zmeny prevádzkovej doby prevádzkarne. Ohlásenie obsahuje tieto údaje: obchodné meno, sídlo/miesto podnikania, IČO, názov prevádzkarne, adresu prevádzkarne, účel využitia prevádzkarne, prevádzkovú dobu prevádzkarne.

(4) Prevádzkovateľ zodpovedá za dodržiavanie určenej prevádzkovej doby.

**Druhá časť**

**Čl. 5**

**Všeobecná prevádzková doba**

1. Prevádzková doba na území obce Zálesie sa určuje nasledovne

**a) všeobecná prevádzková doba určená časom od 06:00 hod do 22:00 hod.**

a.1) prevádzkarne s maloobchodným a veľkoobchodným predajom tovaru a v prevádzkarne poskytujúce služby osobitného charakteru a

a. 2) prevádzkarne s pohostinskou činnosťou a v prevádzkarni, kde dochádza k verejnej produkcii hudby:

- umiestnené v nebytových priestoroch priamo priľahlých so stavbami určenými na bývanie, resp. so stavbami, v ktorých sa nachádzajú priestory na bývanie,

- umiestnené v nebytových priestoroch, ktoré sa priamo nachádzajú v stavbe bytového domu, resp. v stavbe nebytovej budovy, kde sa nachádzajú priestory určené na bývanie,

- ktoré nie sú priamo priľahlé so stavbami určenými na bývanie, resp. so stavbami, v ktorých sa nachádzajú priestory na bývanie,

- umiestnené v nebytových priestoroch, ktoré sa priamo nenachádzajú v stavbe bytového domu, kde sú určené priestory na bývanie.

**b) časovo neobmedzená prevádzková doba**

b.1) prevádzkarne poskytujúce služby prechodného ubytovania,

b.2) čerpacie stanice pohonných hmôt,

**c) prevádzková doba určená časom od 08:00 hod. do 04:00 hod.**

herne určené na prevádzkovanie hazardných hier v zmysle zákona č. 171/2005 Z. z. o hazardných hrách v znení neskorších predpisov.“

**(2) Prevádzková doba exteriérových sedení na území obce Zálesie sa určuje nasledovne:**

a) prevádzková doba určená časom od 08:00 hod. do 22:00 hod.

exteriérové sedenia zriaďované a prevádzkované na území obce Zálesie na verejných priestranstvách a na súkromných pozemkoch, patriacich k prevádzkovej jednotke, podľa ods. 1 písm. a.2) tohto článku,

(3) Prevádzková doba pre prevádzkarne poskytujúce služby, s výnimkou prevádzkarní poskytujúcich služby osobitného charakteru a prevádzkarní podľa písm. b) toho článku

tohto článku VZN je:

pondelok až piatok určená časom od 07:00 hod. do 19:00 hod.

sobota určená časom od 08:00 hod. do 18:00 hod.“

(4) Prevádzková doba určená v odseku 1 tohto článku pre prevádzkarne, kde dochádza k verejnej produkcii hudby, sa nevzťahuje na akcie organizované obcou Zálesie, alebo v spolupráci s obcou Zálesie a na akcie organizované 26. decembra a 31. decembra (Silvester).

**Tretia časť**

**Čl. 6**

**Kontrolná činnosť**

(1) Kontrolnú činnosť nad dodržiavaním tohto VZN na území obce Zálesie vykonávajú:

a) starosta obce,

b) poverení zamestnanci obecného úradu Zálesie,

c) hlavný kontrolór obce,

**Čl. 7**

**Účinnosť**

1. Toto všeobecne záväzné nariadenie bolo schválené uznesením obecného zastupiteľstva obce Zálesie č.......... zo dňa ........
2. Toto všeobecne záväzné nariadenie nadobúda účinnosť dňa ........
3. Dňom účinnosti tohto všeobecne záväzného nariadenia sa zrušuje Všeobecne záväzné nariadenie obce Zálesie č. 1/2013 o pravidlách času predaja a času prevádzky služieb na území obce Zálesie ako aj Všeobecne záväzné nariadenie č. 1/2012 o určení pravidiel času predaja v obchode a času prevádzky služieb a o usmerňovaní obchodnej a podnikateľskej činnosti na území obce Zálesie.

Ing. Jozef Meško

Starosta obce

Vyvesené dňa ..................

Zvesené dňa ..............